സാമ്പത്തിക ഉദാരവത്കരണ നടപടികളുമായി മുന്നോട്ടുപോകുമെന്ന അമേരിക്കൻ ഫെഡറൽ റിസർവിന്റെ പ്രഖ്യാപനം ഇന്ത്യൻ ഓഹരി വിപണികളിൽ വൻ കുതിപ്പുണ്ടാക്കി . വ്യാപാരം തുടങ്ങി അൽപ്പ സമയത്തിനകം തന്നെ സെൻസെക്സ് 570.99 പോയിന്റും നിഫ്റ്റി 187.35 പോയിന്റും മുന്നോട്ടുകയറി . ബാങ്കിങ് ഓഹരികളിലാണ് മുന്നേറ്റം ഏറെ പ്രകടമായത് . യെസ് ബാങ്ക് 16 ശതമാനവും ഇൻഡസ് ഇൻഡ് , ഐസിഐസിഐ ബാങ്ക് , ഇന്ത്യൻ ബാങ്ക് എന്നിവയും ഒമ്പത് ശതമാനത്തിലധികം നേട്ടമുണ്ടാക്കി . വിദേശനിക്ഷേപങ്ങൾ ഇന്ത്യൻ വിപണിയിലേക്ക് ഒഴുകാൻ തുടങ്ങിയതോടെ രൂപയുടെ മൂല്യത്തിലും വ്യത്യാസമുണ്ടായി . ഡോളറിനെതിരേ 61.65 എന്ന നിലയിൽ രൂപ നിലമെച്ചപ്പെടുത്തി . അമേരിക്കൻ സാമ്പത്തിക മേഖല ഒരു പരിധിവരെ മെച്ചപ്പെട്ടതിനാൽ ഉത്തേജകനടപടികൾ പിൻവലിച്ചേക്കുമെന്ന ആശങ്കകളുണ്ടായിരുന്നു . പ്രതിമാസം 8500 കോടി ഡോളറിന്റെ ബോണ്ടുകൾ വാങ്ങുന്ന പദ്ധതി പിൻവലിച്ചിരുന്നെങ്കിൽ അത് വികസ്വരരാജ്യങ്ങളിലെ വിപണികളെ താൽകാലികമായെങ്കിലും പ്രതികൂലമായി ബാധിക്കുമായിരുന്നു . പലിശനിരക്ക് കുറയ്ക്കുന്നതിനായി ബോണ്ടുകൾ വാങ്ങുന്നത് തുടരുമെന്ന് ഫെഡറൽ വ്യക്തമാക്കിയതോടെ ഈ പ്രതിസന്ധി ഇല്ലാതായി .